Tornen les Jornades de Portes Obertes al Castell i la Devesa del Col·legi Major Sant Joan de Ribera
2025-07-24

Després de dos anys de paró per pandèmia, el Col·legi Major Sant Joan de Ribera de Burjassot ha anunciat que tornarà a obrir les seues portes per a totes aquelles persones que vulguen conéixer a fons el monumental conjunt històric que alberga la seua seu. Les Jornades de Portes Obertes tindran lloc els pròxims 30 d’abril i 1 de maig i consistiran en un recorregut guiat per l’icònic Castell de Burjassot i per la seua Devesa, sent els guies d’aquestes visites els propis col·legials becaris de la institució.

S’han organitzat tres visites diàries durant els dos dies de portes obertes, a les 11.00, a les 12.00 i a les 13.00 hores. Tindran una duració aproximada de 50 minuts i les places estan limitades a 30 persones en cadascuna de les franges horàries. Encara que les visites són gratuïtes, és necessari reservar plaça a través d’aquest FORMULARI que el CM Sant Joan de Ribera posa a la disposició de les persones interessades.

Durant el passeig per les instal·lacions, els visitants coneixeran l’origen i la història del particular i històric edifici que acull el Col·legi Major des de fa més de 100 anys, així com algunes curiositats de l’espai en el qual resideixen els estudiants. També es podrà gaudir de la naturalesa i de l’entorn privilegiat que ofereix la Devesa, que en aquests dies regala bonics racons, gràcies a l’arribada de la primavera.